Prinses Diana se blitsige Escort opgeveilDie veiling is gehou slegs ŉ paar dae voor die 25ste herdenking van die geliefde prinses Diana se dood (Foto: Facebook) ŉ Ford Escort waarmee oorlede prinses Diana graag rondgerits het, is Saterdag vir £737 000, of sowat R14,5 miljoen, opgeveil. Die veiling is gehou slegs ŉ paar dae voor die 25ste herdenking van die geliefde prinses se dood. Die beskeie motor, wat nog maar net 24 961 myl (sowat 40 000 km) afgelê het, is by Silverstone Auctions in Warwickshire in Engeland opgeveil. Volgens die afslaers het die veiling haas ongekende belangstelling van oor die wêreld gelok. Mense het vanuit Brittanje, Doebai en selfs die VSA aan die veiling deelgeneem. ŉ Bieër van Alderley Edge, ŉ luukse dorpie in Noord-Engeland, het eindelik die meeste geld vir Diana se motor aangebied. Die openingsbod was £100 000 (sowat R2 miljoen). Diana het tussen 1985 en 1988 die swart Ford Escort RS Turbo S1 bestuur. Sy het verkies om in haar eie motor rond te blits, pleks daarvan om van die koninklike familie se veel meer statige Rolls-Royce- en Daimler-motors gebruik te maak. Die Escort word nou nie juis as ŉ luukse motor beskou nie, maar was op sy dag ŉ topverkoper in die Verenigde Koninkryk. Volgens Auto Express is meer as 4,1 miljoen van die motors destyds verkoop. Soortgelyke motors, met ŉ minder roemryke herkoms, word vir ongeveer £10 000 (sowat R197 000) verkoop. Ford het dié motor egter volgens Diana se spesifikasies vervaardig. Volgens die afslaers is dit die enigste swart weergawe van die model. Die motor is aangepas deur kenmerke aan te bring soos ŉ tweede truspieëltjie en ŉ radio in die paneelkissie. ŉ Ford-versamelaar het dit vantevore besit. Diana is gereeld agter die stuurwiel afgeneem terwyl sy winkels en restaurante in Londen besoek het. Nóg ŉ Ford Escort, wat prins Charles in 1981 as verlowingsgeskenk aan Diana gegee het, is verlede jaar vir £52 640 (sowat R1 miljoen) opgeveil en deur ŉ museum in Suid-Amerika opgeraap. Dit was voorheen in besit van ŉ Amerikaanse museum.